Document ID: 32014R1096

Title and Content:
ΚΑΝΟΝΙΣΜΌΣ (ΕΕ) αριθ. 1096/2014 ΤΗΣ ΕΠΙΤΡΟΠΉΣ της 15ης Οκτωβρίου 2014 για την τροποποίηση των παραρτημάτων II, III και V του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών carbaryl, procymidone και profenofos μέσα ή πάνω σε ορισμένα προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α), το άρθρο 16 παράγραφος 1 στοιχείο δ), το άρθρο 18 παράγραφος 1 στοιχείο β) και το άρθρο 49 παράγραφος 2, Εκτιμώντας τα ακόλουθα: (1) Για τις ουσίες carbaryl, procymidone και profenofos έχουν καθοριστεί ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005. (2) Όσον αφορά τις τρεις ουσίες, ο κανονισμός (ΕΚ) αριθ. 396/2005, όπως τροποποιήθηκε με τον κανονισμό (ΕΕ) αριθ. 899/2012 του Επιτροπής (2), καθορίζει προσωρινά ΑΟΚ για τα νωπά αρωματικά φυτά και αφεψήματα βοτάνων, εν αναμονή της υποβολής των δεδομένων παρακολούθησης σχετικά με την παρουσία των εν λόγω ουσιών στα σχετικά προϊόντα. Αυτά τα στοιχεία υποβλήθηκαν από την Ευρωπαϊκή Ένωση Φυτικών Αφεψημάτων (EHIA) στην Επιτροπή, και δείχνουν ότι τα κατάλοιπα των εν λόγω ουσιών δεν υφίστανται πλέον στα προϊόντα αυτά, με εξαίρεση την ουσία profenofos σε νωπά αρωματικά φυτά και ροδοπέταλα. Ως εκ τούτου, είναι σκόπιμο να παραταθεί η ισχύς των προσωρινών ΑΟΚ για την ουσία profenofos σε νωπά αρωματικά φυτά και ροδοπέταλα, ενόσω εκκρεμεί η υποβολή περαιτέρω δεδομένων παρακολούθησης, καθώς και να μειωθούν τα προσωρινά ΑΟΚ για όλους τους άλλους συνδυασμούς φυτοφαρμάκων και προϊόντων, εντός των ομάδων νωπών αρωματικών φυτών και αφεψημάτων βοτάνων, στα σχετικά όρια προσδιορισμού (ΟΠ). (3) Λαμβανομένων υπόψη των συναφών με το υπό εξέταση θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005. (4) Μέσω του Παγκόσμιου Οργανισμού Εμπορίου, ζητήθηκε η γνώμη των εμπορικών εταίρων της Ένωσης για τα νέα ΑΟΚ και ελήφθησαν υπόψη οι παρατηρήσεις τους. (5) Ο κανονισμός (ΕΚ) αριθ. 396/2005 πρέπει συνεπώς να τροποποιηθεί αναλόγως. (6) Για να καταστεί δυνατή η συνήθης εμπορία, μεταποίηση και κατανάλωση των προϊόντων, ο παρών κανονισμός θα πρέπει να προβλέπει μεταβατική ρύθμιση για τα προϊόντα που έχουν παραχθεί νόμιμα πριν από την τροποποίηση των ΑΟΚ και για τα οποία προκύπτει από τα στοιχεία ότι τηρείται ένα υψηλό επίπεδο προστασίας των καταναλωτών. (7) Πριν από την έναρξη ισχύος των τροποποιημένων ΑΟΚ θα πρέπει να μεσολαβήσει εύλογο χρονικό διάστημα που θα επιτρέψει στα κράτη μέλη, στις τρίτες χώρες και στις επιχειρήσεις τροφίμων να προετοιμαστούν για να ανταποκριθούν στις νέες απαιτήσεις που θα προκύψουν από την τροποποίηση των ΑΟΚ. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα II, III και V του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού. Άρθρο 2 Ο κανονισμός (ΕΚ) αριθ. 396/2005, ως είχε πριν από την τροποποίησή του από τον παρόντα κανονισμό, εξακολουθεί να εφαρμόζεται στα προϊόντα που έχουν παραχθεί πριν από τις 7 Μαΐου 2015. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 7 Μαΐου 2015. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 15 Οκτωβρίου 2014.

Classification Labels:
1934
311
157
35
1164
249
710
668
12
139

Label Descriptions:
{"1934": "Πολιτική για την υγεία", "311": "ΥΓΕΙΑ", "157": "Δημόσια ασφάλεια", "35": "ΠΟΛΙΤΙΚΗ", "1164": "Χημική βιομηχανία", "249": "ΒΙΟΜΗΧΑΝΙΑ", "710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ", "12": "Κοινωνική πολιτική", "139": "ΚΟΙΝΩΝΙΚΑ ΘΕΜΑΤΑ"}

EuroVoc IDs (Original): 13
2479
4045
1432
2413
1362
2014
2735
1268
2517
5877

EuroVoc IDs (Expanded): 13
2479
4045
1432
2413
1362
2014
2735
1268
2517
5877

Dataset Source: meu

Split: test